GOLD ชู FYI Center หนุนรายได้เพิ่มปีละ 500 ลบ. มองตลาดอาคารให้เช่าโตต่อเนื่อง
GOLD ตั้งเป้ารายได้ปีนี้ 1.6 พันลบ.จากปีก่อน 1.1 พันลบ. เตรียมเปิดโครงการ FYI Center ก.ค.นี้ คาดมีรายได้จากโครงการดังกล่าวปีละ 500 ลบ. มองตลาดอาคารสำนักงานให้เช่าในกทม.ปี 59-63 ยังเติบโตต่อเนื่อง
1 มิ.ย. 2559

นายวิทวัส คุตตะเทพ ผู้ช่วยกรรมการผู้จัดการ สายงานโครงการเชิงพาณิชยกรรม บริษัท แผ่นดินทอง พร็อพเพอร์ตี้ ดีเวลลอปเม้นท์ จำกัด (มหาชน) หรือ GOLD เปิดเผยว่า บริษัทตั้งเป้ารายได้จากธุรกิจให้เช่าปีนี้อยู่ที่ 1.6 ล้านบาท เพิ่มขึ้นจากปีก่อนที่มีรายได้อยู่ที่ 1.1 พันล้านบาท โดยรายได้ที่เพิ่มขึ้นจะมาจากการเปิดโครงการ FYI Center อย่างเป็นทางการในเดือน ก.ค.นี้ โดยคาดว่าจะมีรายได้จากโครงการดังกล่าวเข้ามาปีละ 500 ล้านบาท และคาดว่าจะใช้ระยะเวลาถึงจุดคุ้มทุนภายใน 10 ปี
สำหรับโครงการ FYI Center มูลค่าโครงการกว่า 5 พันล้านบาท ซึ่งตัวอาคารก่อสร้างเสร็จเรียบร้อยแล้ว ประกอบด้วย อาคารสำนักงานพื้นที่ 90,000 ตารางเมตร และโรงแรมโมเดน่า บาย เฟรเซอร์ กรุงเทพ จำนวน 239 ห้องพักที่ดำเนินการโดยแบรนด์ Fraser Centrepoint
โดยล่าสุด FYI มีผู้เช่าจองพื้นที่แล้ว 70% ประกอบด้วยผู้เช่าหลากหลายอุตสาหกรรม ร้านสะดวกซื้อ ร้านอาหาร และร้านค้าแบรนด์ดัง ซึ่งจะทยอยเปิดบริการตั้งแต่เดือน ก.ค.นี้เป็นต้นไป และคาดว่าจะมีผู้เช่าเต็มพื้นที่ 95% ภายในสิ้นปีนี้ สำหรับราคาค่าเช่าพื้นที่ปัจจุบันอยู่ที่ 820 บาทต่อตารางเมตร ต่อสัญญาทุกๆ 3 ปี และจะมีการปรับขึ้นค่าเช่าเฉลี่ย 15-20% หลังจากต่อสัญญา ส่วนโรมแรมจะเริ่มเปิดให้บริการในช่วงเดือน ส.ค.59 อัตราค่าห้องพัก 2,500-3,000 บาท/คืน
 “ปัจจุบันบริษัทมีรายได้จากธุรกิจให้เช่าประเภทอาคารสำนักงาน พื้นที่ค้าปลีก และโรงแรมดส่วนประมาณ 20% ส่วนที่เหลืออีก 80% เป็นธุรกิจพัฒนาและขายอสังหาริมทรัพย์ ซึ่งตอนนี้มีแต่แนวราบ”นายวิทวัส กล่าว
ทั้งนี้ บริษัทคาดว่าจะนำโครงการ FYI Center ขายเข้ากอง REIT ภายในอีก 2-3 ปีข้างหน้า ซึ่งจะต้องดูความพร้อมของตัวโครงการก่อน
โดยปัจจุบันบริษัทมีอาคารสำนักงานให้เช่าและโรงแรมรวมทั้งสิ้น 6 แห่ง ประกอบด้วย อาคารสาทร สแควร์ อาคาร Golden Land Building โรงแรม W Hotel เซอร์วิสอพาร์ทเม้นท์ Asscot สาทร โรงแรม Mayfair marriot หลังสวน และ FYI Center
นอกจากนี้ Golden Land Building ที่ใกล้จะครบอายุสัญญาเช่ากับกระทรวงการคลังในอีก 7 ปีข้างหน้า ส่งผลให้บริษัทอยู่ระหว่างการเจรจาเพื่อต่อสัญญา โดยคาดว่าหากต่อสัญญาได้จะสามารถเพิ่มอายุการเช่าได้อีก 30 ปี นอกจากนี้ บริษัทยังมีแผนปรับปรุงพื้นที่ดังกล่าว หลังจากต่อสัญญาได้แล้ว โดยยังไม่สามารถสรุปได้ในตอนนี้ว่าจะเป็นรูปแบบใด เนื่องจากต้องรอดูตลาดของอาคารสำนักงานในอนาคต
สำหรับทิศทางตลาดอาคารสำนักงานให้เช่าในกรุงเทพในปี 59-63 ยังมีการเติบโตอย่างต่อเนื่อง เนื่องจากมีความต้องการจากบริษัท ผู้ประกอบการรายใหม่ๆ ที่ต้องการเช่าออฟฟิศอีกเป็นจำนวนมาก โดยเฉพาะออฟฟิศเกรดเอในย่าน CBD ซึ่งปัจจุบันพื้นที่ให้เช่ายังไม่เพียงพอกับความต้องการ โดยคาดว่าพื้นที่ของอาคารสำนักงานในย่าน CBD ในช่วง 3 ปีข้างหน้าจะมีพื้นที่ทั้งหมดรวม 370,000 ตารางเมตร ซึ่งคาดว่าจะมีความต้องการใช้จริง 270,000 ตารางเมตร